༈ རྒྱ་ཆེའི་ཐབས་(༩༥བ)དང་ཤེས་རབ་ས་བོན་ལས། །སྐུ་བཞིའི་འབྲས་བུ་རོ་
བདར་ལེགས་སྨིན་བཅུད། །སྐྱེ་རྒུ་ཡོངས་ཀྱི་ལོངས་སྤྱོད་སྐལ་བཟང་ཅན། །ཐུབ་
དབང་ཤཱཀྱའི་རྒྱལ་པོས་ཤིས་པ་སྩོལ། །ཕྱོགས་དུས་དགེ་བའི་ཆུ་ཀླུང་རབ་འཁྱིལ་
ནང་། །ཕུན་ཚོགས་དབྱངས་ཀྱི་མགྲིན་རྔ་ཆེར་བསྒྲགས་པས། །རྣ་བའི་ཟིལ་དངར་
རབ་སྟེར་ཀུན་དགའི་དཔྱིད། །ཉེར་སྩོལ་ལུས་དཀར་དབང་པོས་ཟས་གཙང་སྲས། །
ཁྱོད་ཀྱི་མཁྱེན་བརྩེ་ནུས་མཐུའི་དྲི་ངད་ཀྱིས། །སྲིད་ཞིའི་ཚ་གདུང་བཅིལ་བའི་བྱེད་
པོ་རུ། །ཐེག་གསུམ་སྐྱེ་འཕགས་སློབ་མ་དང་བཅས་པའི། །སྔོན་མེད་ས་མཆོག་ལྗོན་
པས་ལུས་ཅན་སྐྱོངས། །ཐོག་མ་མེད་ནས་ད་ལྟའི་དུས་ཀྱི་བར། །རྣམ་དཀར་བྱས་
དང་བྱེད་འགྱུར་གྱིས་མཚོན་པའི། །དགེ་བས་སྐྱེ་ཞིང་སྐྱེ་བ་ཐམས་ཅད་དུ། །བཤེས་
གཉེན་དམ་པས་རྗེས་སུ་འཛིན་པར་ཤོག །བགྲང་དཀར་ལས་ཉོན་མི་བཟད་འབྲས་
སྨིན་ཏེ། །འཇིགས་རུང་དུཿ ཁའི་གཡང་སར་ཉེར་འཕྱན་པ། །བྱིན་རླབས་ཐུགས་རྗེའི་
ཤུགས་ཀྱིས་རབ་དྲངས་ནས། །ཐར་པའི་གྲོང་ཁྱེར་ཆེན་པོར་འཇུག་པར་ཤོག །མི་
ཁོམ་དང་བྲལ་དལ་བའི་རྟེན་བཟང་པོས། །དབང་ཕྱུག་བརྒྱད་ལྡན་གོ་འཕང་བསྒྲུབ་
པ་ལ། །འགྲུབ་བྱེད་རྒྱུ་འབྲས་རྟེན་འབྲེལ་མི་བསླུ་བའི། །ཆོས་ཉིད་མི་འཛད་གཏེར་
ལ་མྱུར་སྤྱོད་ཤོག །གནས་སྐབས་སུ་ཡང་འབྱུང་འཁྲུགས་ནད་རིགས་དང་། །གདོན་
བགེགས་མི་མཐུན་བར་གཅོད་ཀུན་ཞི་ཞིང་། །རིང་འཚོ་མངའ་ཐང་དཔལ་འབྱོར་
609

རྒྱལ་དབང་ལྔ་པ་ངག་དབང་བློ་བཟང་རྒྱ་མཚོའི་གསུང་འབུམ། ༼ཞ༽
ལོངས་སྤྱོད་རྒྱས། །མྱུར་དུ་སངས་རྒྱས་ཐོབ་པའི་རྒྱུ་རུ་བསྔོ། །ཞེས་པའང་དཔལ་གྲོ་
བ་འབག་ལྷུག །ཁྱིམ་འཛིན་མཆོག་ཡགས། བུ་མོ་བདེ་ཆེན་དབང་མོ་དང་དབྱངས་
འཛིན་(༩༦ན)བཅས་པས་སྟོན་པ་ཤཱཀྱའི་རྒྱལ་པོའི་གསུང་རབ་ཀུན་གྱི་སྙིང་པོར་གྱུར་
པ་ཡུམ་རྒྱས་པ་པོད་ཚད་བཅུ་དྲུག་འདི་ཕྱིའི་དོན་དུ་བཞེངས་པའི་ཚེ་སྨོན་ལམ་
དགོས་ཚུལ་ལྟར་ཟ་ཧོར་གྱི་བནྡེས་སྦྱར་བའི་ཡི་གེ་པ་ནི་འཆམས་དཔོན་དགེ་སློང་
ངག་དབང་དཀོན་ཅོག་གོ། །།